Korla Awgust Kocor

rechts|rahmenlos|Podpismo Korle Awgusta Kocora
Korla Awgust Kocor  (němsce Karl August Katzer; * 3. decembra 1822 w Zahorju; † 19. meje 1904 w Ketlicach) bě serbski komponist, dirigent a wučer.

 Žiwjenje 
Korla Awgust Kocor narodźi so jako syn chěžkarja 3. decembra 1822 w Zahorju. Po zakónčenju ludoweje šule w Budestecach, wopyta Kocor 1836 do 1838 wučersku preparandu na Židowje. W lěće 1838 zastupi Kocor do Krajnostawskeho wučerskeho seminara w Budyšinje, zo by so na wučerja wukubłał. Po tym zo skutkowaše mjez 1842 a 1844 najprjedy jako wikar, běše wot 1844 do 1852 wučer w Stróži. Wot 1852 do wuměnka w lěće 1888 běše Kocor prěni wučer, kantor a organist w Ketličanskej cyrkwi.

Zhromadnje z Janom Arnoštom Smolerjom a serbskim basnikom Handrijom Zejlerjom, z kotrymž so w nazymje 1844 prěni raz zetka, załoži Kocor serbske spěwanske swjedźenje. Prěni chórowy koncert wotmě so 17. oktobra 1845 w „Třělerni” Budyšinje. Za swjedźeń skomponowa Kocor, předewšěm na teksty Zejlerja, 18 titulow kaž na přikład Na serbsku Łužicu (dźensniša narodna hymna) a Serbska meja. Přez wulki wuspěch přińdźe k intensiwnym zhromadnym dźěle mjez Kocorom a Zejlerjom a slědowace spěwne swjedźenje wuwichu so k popularnym a markantnym podawkam w Hornjej Łužicy.Detlef Kobjela: Sorbische Musikkultur. W: Madlena Norberg, Peter Kosta (wud.): Sammelband zur sorbischen/wendischen Kultur und Identität. (= Podstupimske pśinoski k Sorabistice. Čo. 8). Universitätsverlag,  Podstupim 2008, ISBN 978-3-940793-35-5, str. 74 (online). Cyłkownje dźewjeć spěwnych swjedźenjow wotměchu so hač do 1851 tež we Wojerecach, Marijinych kupjelach a Lubiju. Wosebje za swoju twórbu Počasy po štyri episkich basnjach Zejlerja je wón w hudźbnych stawiznach připóznaty. 

Kocor běše wot lěta 1847 čłon Maćicy Serbskeje a mjez 1895 a 1897 předsyda jeje hudźbneho wotrjada. Wot lěta 1895 běše čestny čłon Maćicy Serbskeje.

W ródnym Zahorju bu 22. septembra 1929 Kocorowy pomnik před domom čo. 4 poswjećeny a na Ketličanskim kěrchowje je so Kocorowy row wobchował.

Korla Awgust Kocor měješe syna a dźowku. Jeho mandźelska zemrě při porodźe dźowki Hańže a Kocor so ženje wjace njewoženi.

 Twórby 
mini|Kocorowy pomnik w Zahorju
mini|W Ketličanskej cyrkwi skutkowaše Kocor přez lětdźesatki jako kantor
mini|Narowna plata na Ketličanskim kěrchowje
 Oratorije 
 Serbski kwas, 1849/50
 Žně, 1849/83
 Nalěćo, 1860
 Wěnc hórskich spěwow, 1860
 Israelowa zrudoba a tróšt, 1861
 Podlěćo, 1883
 Nazyma, 1886
 Zyma, 1889
 So zwoni měr, 1891
 Serbski rekwiem, 1894

 Opera 
 Jakub a Kata, 1871

 Spěwohra 
 Wodźan, 1896

 Instrumentalna hudźba (wuběr) 
 Tři sonatiny za husle a klawěr, 1850
 Klawěrne trio, 1873
 Smyčkowy kwartet, 1879
 Tři serbske narodne reje za klawěr, 1879
 Serenada za husle, braču a wioloncello, 1889

 Žórła 

 Literatura 
 Frido Mětšk: Kocorowe zawostajenstwo. Ludowe nakładnistwo Domowina, Budyšin 1971.
 Zbigniew Kościów: Korla Awgust Kocor: wobraz žiwjenja a skutkowanja. Ludowe nakładnistwo Domowina, Budyšin 1972.
 Jan Rawp: Serbska hudźba. Ludowe nakładnistwo Domowina, Budyšin 1979.

 Wotkazaj 


 Zawostajenstwo Korle Awgusta Kocora w Serbskim kulturnym archiwje (pdf-dataja)

Kategorija:Muž
Kategorija:Rodź. 1822
Kategorija:Zemr. 1904
Kategorija:Serb
Kategorija:Komponist
Kategorija:Čestny sobustaw Maćicy Serbskeje‎
Kategorija:Wosoba (Stróža/Malešecy)
Kategorija:Wosoba (Ketlicy)
Kategorija:Wosoba (Zahor)
Kategorija:Serbska hudźba
Kategorija:Maćicar